બારડોલી તાલુકાના સરભોણ ખાતે આવેલ પોસ્ટ ઓફિસમાં ફરજ બજાવતા તત્કાલિન સબ પોસ્ટ માસ્ટર ઇલિયાસ એમ. તરાજીયા (રહે. વાંકાનેર, તા.બારડોલી, જી. સુરત) તથા પોસ્ટલ સહાયક સ્વ. ધરમસીભાઈ કે. પરમાર (રહે મેઇન બજાર, ગોકલપર, તા.કલ્યાણપુર, જી. દેવભૂમિ દ્વારિકા) દ્વારા ગત 11/2/2016 થી 19/3/2016 દરમ્યાન એકબીજાની મદદગારી કરી રમેશભાઈ ખીમાભાઈ પરમાર, જયાબેન ધરમસી પરમાર, અશ્વિનભાઈ જેરામભાઈ લાડવા અને પોતાના ખાતા નંબર મળી કુલ ચાર ખાતાઓ 500 રૂપિયાથી ખોલાવ્યા હતા. જેમાં સરકારી દસ્તાવેજ સાથે ચેડાં કરી ત્રણ ખાતાઓમાં કોર બેંકિંગ સિસ્ટમ અપડેટ કરતી વખતે રૂ. 9-9 લાખ તેમજ એક ખાતામાં 8.65 લાખ રૂપિયા મળી ચાર ખાતામાં કુલ 35.65 લાખ રૂપિયા ખોટી રીતે વધાર્યા હતા. ત્યારબાદ કોર બેંકિંગ સિસ્ટમ અપડેટ થઈ ગયા પછી 19/2/2016 થી 19/3/2016 સુધી ઉપરોક્ત ચાર ખાતામાંથી વધારેલી રકમ અલગ અલગ ચેક અને વાઉચરનો ઉપયોગ કરી અલગ અલગ ખાતામાં ટ્રાન્સફર કરી તથા કેસ રકમ ઉપાડીને કુલ 34 લાખ 11 હજાર 355 રૂપિયાની ઉચાપત કરી હતી. બંનેએ સુપરવાઇઝર તરીકેના કોર બેંકિંગ સિસ્ટમના આઈડી અને પાસવર્ડનો ખોટી રીતે ઉપયોગ કરીને તથા ગ્રાહક દ્વારા આપવામાં આવેલ રકમને સરકારી તિજોરીએ અથવા તો ગ્રાહકના ખાતામાં સીધા જમા ન કરીને તથા પોસ્ટ માસ્ટર તરીકે ઇલિયાસ તરાજીયાએ પોતાના હોદ્દાનો દુરુપયોગ કરી, ખોટો સાઇન ઓફ રિપોર્ટ પર સિક્કા સાથે સહી કરી, સરકારી દસ્તાવેજો સાથે ચેડાં કરી, બોગસ દસ્તાવેજનો ખરા તરીકે ઉપયોગ કરી સરકારી નાણાંની કાયમી ઉચાપત કરી હતી. સમગ્ર ઘટનાની ઊંડાણ પૂર્વ ખાતાકીય તપાસ કરવામાં આવ્યા બાદ બારડોલીના ડાક ઘર અધિક્ષક ખાતે સહાયક ડાકઘર અધિક્ષક તરીકે ફરજ બજાવતા સંજય મિસ્ત્રીએ બારડોલી પોલીસ સ્ટેશનમાં સબ પોસ્ટમાસ્તર ઇલિયાસ તરાજીયા અને પોસ્ટલ સહાયક ધરમસી પરમાર વિરુદ્ધ ફરિયાદ નોંધાવી હતી. પોલીસે વિશ્વાસઘાત અને છેતરપિંડીનો ગુનો નોંધી તપાસ હાથ ધરી છે.